U ZADNJE vrijeme svjedočimo dosad neviđenom fenomenu u hrvatskoj politici. Naime, HDZ sve češće u javnosti govori ono što stvarno misli.



>> HDZ-ov župan: Svi su zaposleni preko veze, volio bih da sam ih uhljebio i više



>> Kninski HDZ-ovci: "Povratak Srba u grad uništit će san Franje Tuđmana"



>> HDZ konačno priznao da je HTV njihova stranačka televizija



Podsjetimo, niz HDZ-ovih napada iskrenosti započeo je šibensko-kninski župan Goran Pauk, koji se u intervjuu pohvalio kako je uhljebio velik broj ljudi te kako mu je žao što ih nije uhljebio i više.



Nakon toga, uslijedilo je fascinantno priznanje HDZ-a na Twitteru, u kojem su se pohvalili kako u Mostaru i Sarajevu opet otvaraju HRT-ova dopisništva "koja su ukinuli Radman i SDP", čime su konačno priznali da je HRT zapravo HDZ-ova stranačka, a ne javna televizija.



Danas je pak u javnost izašlo nevjerojatno pismo kninskih HDZ-ovaca upućeno Nacionalnom vijeću te stranke, a u kojem se navodi kako će "povratak Srba u Knin uništiti san Franje Tuđmana".



"Iseljavanjem naših ljudi će se omogućiti povratak Srba u Knin, te ćemo se opet vratiti na početak i uništiti san dr. Franje Tuđmana koji je s razlogom raselio ovo područje", navodi se u pismu kninskih HDZ-ovaca Nacionalnom vijeću stranke.



HDZ je u hrvatskoj javnosti poznat po mnogo čemu, ali ne i po iskrenosti, odnosno govorenju onoga što zaista misle. Što se to događa s najjačom i najvećom hrvatskom strankom, pitali smo neovisnog političkog analitičara Žarka Puhovskog.



"Cinizam moći"



"U tom fenomenu sigurno ima onoga što se naziva "cinizam moći". Naime, u HDZ-u osjećaju da je gužva prošla, da će se saborska većina očuvati i da imaju šansu biti još tri godine na vlasti. No, to je povezano i s pravilnošću od koje živi psihijatrija, a može se svesti na izraz "pusti ga da govori, kad-tad će reći istinu". Tako funkcionira psihijatrija, polegnu vas na kauč i daju vam da pričate dugo, sve dok vam ne pobjegne istina. Tako je i ovdje - što se više javno govori, to je veća šansa da vam pobjegne istina, a pogotovo kod ljudi koji nisu vični političkim tehnikama, odnosno koji su u ovom slučaju druga ili treća razina HDZ-a, koja ni sama po sebi nije stranka vična takvim tehnikama. Radi se o ljudima koji nemaju dovoljnu stegu nad vlastitim riječima, ne kontroliraju ono što govore, a sve više imaju potrebu za time da pokažu koliko su važni nego li da skriju neke stvari koje, kad bi malo razmislili, bi bilo pametnije da sakriju", rekao nam je Puhovski.



"Za ovaj primjer u Kninu je jasno da se radi o nečemu što je, po mom sudu, moguće da bude objekt kaznenog progona, jer je to ili kleveta protiv Franje Tuđmana ili, s druge strane, prikazuje Tuđmana kao čovjeka koji je zastupao etničko čišćenje, što je bila jedna od točaka optužnice protiv hrvatskih generala u Haagu, ali se pojavljuje i u sličnoj ulazi u procesu protiv šestorice Hrvata iz BiH, kojima bi presuda trebala biti izrečena 29. studenog ove godine. To su stvari koje su zabrinjavajuće jer pokazuju dio toga što se kuha u pozadini, a s druge strane su osvježavajuće jer je postalo gotovo neizdrživo slušati vodeće političarke i političare koji se ponašaju, kako se to nazivalo u Austro-Ugarskoj, službouljudno", tvrdi Puhovski.



"Plenković mora biti strašno frustriran"



Političkog analitičara pitali smo i kako se zbog ovakvih HDZ-ovih napada iskrenosti mora osjećati premijer i šef te stranke, Andrej Plenković, koji je eklatantan primjer "službouljudne" komunikacije u kojoj ne odgovara konkretno ni na jedno pitanje.



"On mora biti strašno frustriran zbog toga jer on važe svaku riječ i nastoji živjeti u praznom hodu i u praznom govoru i onda, nakon svih tih muka, otvori internet i vidi da su njegovi stranački juniori ili netko iz HDZ-ove druge klase otkrio stranačku tajnu, dok se Plenković bavi time da se ta tajna ni na koji način ne razglasi. Premijerovi napori su zbog toga dijelom uzaludni, a uz to, ovakvi ispadi pokazuju da Plenković nema kontrolu nad strankom, odnosno da u stranci postoje tendencije koje on ne dijeli, jer Plenković vjerojatno ne vjeruje da se Srbi ne bi trebali vraćati u Hrvatsku, ali ne vjeruje ni da bi trebalo politički eliminirati ljude koji u to vjeruju, naravno pod uvjetom da to ne kažu javno", smatra Puhovski.





"Crkva bi trebala biti moralni autoritet HDZ-ovcima, ali..."



"Ovakvi događaju pokazuju i da HDZ, koji se deklarira kao demokršćanska stranka pa bi im Crkva trebala biti moralni autoritet, zapravo nema autoriteta koji bi takvo što zaustavio. Naime, Katolička Crkva u Hrvatskoj neće ni u primisli osuditi izjave poput ove kninskih HDZ-ovaca. Crkva se tu nezamislivo osramotila jer reagira isključivo na tzv. lijevu stranu političkog spektra i to više politički nego moralno, pa desnica nema nikoga tko bi ju usmjeravao ni politički ni moralno", rekao nam je Puhovski, koji se za kraj dotaknuo i znakovitog izostanka reakcije Milorada Pupovca na skandalozne tvrdnje kninskih HDZ-ovaca.



"To bi bio dobar povod da nakon 20 godina Pupovac konačno sam sebi dopusti da nešto kaže bez stostruke kontrole, obzirom da je on predstavnik te zajednice koja je ovdje proglašena nepoželjnom, a on intimno surađuje s političkim vodstvom stranke iz koje ovakvi stavovi potječu", zaključio je Puhovski.